EL Επίσημη Εφημερίδα της Ευρωπαϊκής Ένωσης C 180/5

Τελική έκθεση του συμβούλου ακροάσεων στην υπόθεση 59120 — Color Line

2012/C 180/05

Η παρούσα τελική έκθεση του συμβούλου ακροάσεων στην υπόθεση 59120 — Color Line – υποβάλλεται δυνάμει του άρθρου 15 της απόφασης αριθ. 177/02/COL της Εποπτεύουσας Αρχής της ΕΖΕΣ για τη συγγραφή υποχρεώσεων των συμβούλων ακροάσεων σε ορισμένες διαδικασίες ανταγωνισμού.

Η διαδικασία και το σχέδιο απόφασης οδηγούν στις ακόλουθες παρατηρήσεις:

1. Παρουσίαση της διαδικασίας

Στις 20 Δεκεμβρίου 2005 η Kystlink AS κατέθεσε καταγγελία στη νορβηγική αρχή ανταγωνισμού όσον αφορά τις συμφωνίες λιμένος που συνήφθησαν από την Color Line AS με τις δημοτικές αρχές του Strömstad και Sandefjord. Η Εποπτεύουσα Αρχή της ΕΖΕΣ (εφεξής «η Αρχή») ενημερώθηκε σχετικά με την υπόθεση στις 14 Δεκεμβρίου 2005 από την αρμόδια για τον ανταγωνισμό αρχή και, εν συνεχεία, η υπόθεση ανατέθηκε στην Αρχή δυνάμει των κανόνων που καθορίζονται στην ανακοίνωση για το δίκτυο της ΕΖΕΣ (1).

Διενεργήθηκαν έλεγχοι στις εγκαταστάσεις της Color Line AS (εφεξής «Color Line»), της Color Group ASA και O.N. Sunde AS μεταξύ 4 και 6 Απριλίου 2006.

2. Η γραπτή διαδικασία

2.1. Κοινοποίηση των αιτιάσεων

Η Αρχή εξέδωσε κοινοποίηση των αιτιάσεων στις 16 Δεκεμβρίου 2009. Η κοινοποίηση των αιτιάσεων συντάχθηκε στην αγγλική, αλλά μετά από αίτημα που υπέβαλε η Color Line στις 17 Δεκεμβρίου 2009, εκπονήθηκε νορβηγική εκδοχή η οποία κοινοποιήθηκε στην Color Line στις 5 Φεβρουαρίου 2010.

Η Color Line έστειλε την απάντησή της στην κοινοποίηση των αιτιάσεων, στη νορβηγική γλώσσα, στις 12 Απριλίου 2010.

2.2. Τρίτα μέρη

Δύο εταιρείες ζήτησαν επίσημη πρόσβαση στη διαδικασία ως ενδιαφερόμενα τρίτα μέρη. Προς απάντηση σ’ αυτά τα αιτήματα, οι σύμβουλοι ακροάσεων δέχθηκαν στη διαδικασία την Fjord Line στις 9 Φεβρουαρίου 2010 και την Bastø Fosen στις 18 Μαΐου 2010. Αμφότερα τα τρίτα μέρη έλαβαν μη εμπιστευτική εκδοχή της κοινοποίησης των αιτιάσεων και την απάντηση της Color Line στην κοινοποίηση αυτή. Αμφότερα τα τρίτα μέρη υπέβαλαν γραπτές παρατηρήσεις. Ωστόσο μόνο η Bastø Fosen ζήτησε να παρευρεθεί στην ακρόαση.

2.3. Πρόσβαση στον φάκελο

Στις 11 Ιανουαρίου 2010, χορηγήθηκε στην Color Line πρόσβαση στο τμήμα του φακέλου της Αρχής το οποίο δεν περιλαμβάνει εμπιστευτικές πληροφορίες. Αφού επιλύθηκαν τα υπόλοιπα ζητήματα εμπιστευτικότητας, στις 29 Ιανουαρίου 2010 η Διεύθυνση Ανταγωνισμού και Κρατικών Ενισχύσεων της Αρχής (εφεξής «η Διεύθυνση ΑΚΕ») επέτρεψε την πρόσβαση στα υπόλοιπα έγγραφα. Στις 11 Μαρτίου 2010 η Color Line έστειλε στους συμβούλους ακροάσεων αιτιολογημένη αίτηση για περαιτέρω πρόσβαση στον φάκελο.

Οι σύμβουλοι ακροάσεων απάντησαν στις 26 Μαρτίου 2010, επιτρέποντας πλήρη ή μερική πρόσβαση στα περισσότερα από τα αιτούμενα έγγραφα.

Η Color Line έστειλε, στις 21 Μαΐου 2010, συμπληρωματική αιτιολογημένη αίτηση πρόσβασης σε έγγραφα. Η εταιρεία ζητούσε πρόσβαση σε όλα τα έγγραφα που υπέβαλαν τρίτα μέρη, καθώς και στην απόφαση των συμβούλων ακροάσεων να χορηγήσουν στην Fjord Line την ιδιότητα τρίτου μέρους. Με επιστολή της 26ης Μαΐου 2010, οι σύμβουλοι ακροάσεων τόνισαν ότι η Color Line είχε ήδη λάβει τις παρατηρήσεις της Fjord Line σχετικά με την κοινοποίηση των αιτιάσεων και την απάντηση στην κοινοποίηση των αιτιάσεων στις 25 Μαΐου 2010. Οι σύμβουλοι ακροάσεων ενημέρωσαν επίσης την Color Line ότι η υπόλοιπη αλληλογραφία μεταξύ της Fjord Line και της Αρχής, καθώς και η απόφαση των συμβούλων ακροάσεων, δεν περιείχαν νέα αποδεικτικά στοιχεία σχετικά με την υπόθεση. Ως εκ τούτου, η Color Line δεν είχε δικαίωμα πρόσβασης σ’ αυτά τα έγγραφα. Οι παρατηρήσεις της Bastø Fosen σχετικά με την κοινοποίηση των αιτιάσεων και η απάντηση στην κοινοποίηση των αιτιάσεων διαβιβάσθηκαν στην Color Line στις 4 Ιουνίου 2010 από τη Διεύθυνση ΑΚΕ, δεδομένου ότι υπήρχε το ενδεχόμενο να περιλαμβάνουν νέα αποδεικτικά στοιχεία σχετικά με την υπόθεση.

3. Η προφορική διαδικασία

Η ακρόαση διεξήχθη στις 14 Ιουνίου 2010. Παρόντες στην ακρόαση ήταν οι σύμβουλοι ακροάσεων, αντιπρόσωποι της Color Line, της Διεύθυνσης ΑΚΕ, της Διεύθυνσης Νομικών και Διοικητικών Υποθέσεων της Αρχής και το αρμόδιο μέλος του Σώματος, καθώς και αντιπρόσωποι της Επιτροπής, των νορβηγικών και γαλλικών αρχών ανταγωνισμού και του τρίτου μέρους, της Bastø Fosen.

Η Διεύθυνση ΑΚΕ διατύπωσε τις απόψεις της σχετικά με την υπόθεση, όπως καθορίζονται στην κοινοποίηση των αιτιάσεων. Η Bastø Fosen εξέθεσε επίσης τις παρατηρήσεις της σε σύντομη προφορική παρέμβαση. Ο υπόλοιπος χρόνος αγόρευσης χορηγήθηκε στην Color Line, ο αντιπρόσωπος της οποίας μίλησε στη νορβηγική γλώσσα με διερμηνεία στην αγγλική.

Δεν επετράπη στο τρίτο μέρος να παραστεί σε ορισμένη μέρη των παρουσιάσεων, ιδίως στο μέρος της παρουσίασης του βιομηχανικού μοντέλου της Color Line, στην παρουσίαση μιας έρευνας πελατών, καθώς και στην παρουσίαση οικονομικής ανάλυσης και στους παράγοντες επιτυχίας για πιθανό ανταγωνιστή.

Κατόπιν αιτήσεώς της η Color Line έλαβε την απομαγνητοφωνημένη ακρόαση στις 4 Μαΐου 2011.

4. Διαδικασία μετά την ακρόαση

Η δεύτερη σύμβουλος ακροάσεων σ’ αυτήν την υπόθεση, Ida Hauger, εγκατέλειψε την Αρχή τον Ιούλιο 2010.

Με επιστολή της 12ης Ιανουαρίου 2011, η Color Line ζήτησε να διεξαχθεί ενημερωτική συνεδρίαση για την πορεία της υπόθεσης.

Η συνεδρίαση αυτή πραγματοποιήθηκε στα γραφεία της Αρχής την 15η Φεβρουαρίου 2011.

Με ηλεκτρονικό μήνυμα της 6ης Μαΐου 2011, η Color Line έστειλε στην Αρχή έγγραφο στο οποίο ανέλυε τη θέση και τις απόψεις της για τα νομικά ζητήματα που παρουσίασε η Αρχή κατά την ενημερωτική συνεδρίαση. Η Color Line υπέβαλε το έγγραφο της θέσης της και εξέθεσε τις απόψεις της για την υπόθεση σε συνάντηση που πραγματοποιήθηκε στις 11 Μαΐου 2011 στα γραφεία της Αρχής.

5. Το σχέδιο απόφασης

Η έκταση των παραβάσεων που επισημαίνονται στο σχέδιο απόφασης που υποβλήθηκε στη συμβουλευτική επιτροπή είναι μικρότερη από ό,τι περιγράφεται στην κοινοποίηση των αιτιάσεων. Επιπλέον, η διάρκεια των παραβάσεων είναι βραχύτερη και το σχέδιο απόφασης απευθύνεται σε δύο επιχειρήσεις ενώ η κοινοποίηση των αιτιάσεων είχε άλλους τέσσερεις αποδέκτες.

Στην κοινοποίηση των αιτιάσεων, τα προκαταρκτικά πορίσματα της Αρχής ήταν ότι οι συμφωνίες λιμένος που συνήφθησαν με τις δημοτικές αρχές του Strömstad και Sandefjord είχαν ως αντικείμενο και ως αποτέλεσμα την παρεμπόδιση, τον περιορισμό ή τη νόθευση του ανταγωνισμού κατά παράβαση του άρθρου 53 παράγραφος 1 της συμφωνίας ΕΟΧ και δεν πληρούσαν τους όρους του άρθρου 53 παράγραφος 3 της συμφωνίας ΕΟΧ. Η Αρχή συμπέρανε προκαταρκτικά ότι η Color Line είχε καταχραστεί της δεσπόζουσας θέσης της στη σχετική αγορά. Η Αρχή έκρινε ότι αυτές οι παραβάσεις άρχισαν την 1η Ιανουαρίου 1994 και συνεχίζονταν μέχρι σήμερα. Η κοινοποίηση των αιτιάσεων απεστάλη στις Color Line AS, Color line transport AS, Color Group ASA και O.N. Sunde AS.

Στο σχέδιο απόφασης, που απευθύνεται τώρα στις Color Line AS και Color Group AS, η Αρχή συμπεραίνει ότι η Color Line έχει παραβιάσει τα άρθρα 53 και 54 της συμφωνίας ΕΟΧ λόγω των μακροπρόθεσμων αποκλειστικών δικαιωμάτων που απολάμβανε δυνάμει της συμφωνίας λιμένος την οποία συνήψε με το δήμο του Strömstad, από την 1η Ιανουαρίου 1994 έως τις 20 Δεκεμβρίου 2005. Όσον αφορά το άρθρο 53, το σχέδιο απόφασης δεν διαπιστώνει πλέον περιορισμό του ανταγωνισμού εξ αντικειμένου. Το σχέδιο απόφασης απευθύνεται επίσης στην Color Group AS λόγω της καθοριστικής επιρροής που ασκούσε στην ελεγχόμενη και απόλυτα εξαρτώμενη θυγατρική της, Color Line AS, από την 1η Οκτωβρίου 1998 έως τις 20 Δεκεμβρίου 2005.

Κατά την άποψή μου, το σχέδιο απόφασης αφορά μόνον αιτιάσεις σχετικά με τις οποίες έχει δοθεί στην Color Line η δυνατότητα να διατυπώσει τις απόψεις της.

Καταλήγω λοιπόν στο συμπέρασμα ότι, στην παρούσα υπόθεση, τηρήθηκε το δικαίωμα ακρόασης της Color Line.

6. Συμπέρασμα

Θεωρώ ότι τα δικαιώματα των αποδεκτών σε ακρόαση έχουν τηρηθεί δεόντως.

Florence SIMONETTI Σύμβουλος ακροάσεων

(1) Ανακοίνωση της Εποπτεύουσας Αρχής της ΕΖΕΣ σχετικά με τη συνεργασία στο πλαίσιο του δικτύου ΕΖΕΣ των αρχών ανταγωνισμού, ΕΕ C 227 της 21.9.2006, σ. 10 και συμπλήρωμα για τον ΕΟΧ, ΕΕ 47 της 21.9.2006, σ. 1.